Nos, Robers, dux de Burgoigne, façons savoir à tous ces qui verront et orront ces présentes lectres que nos havons doné et ouctroyé à nos homes de Labergement devant Seurre, franchise permonnablement, laquelle est telz:  1. Premièrement, nos voulons et ouctroyons que ledit homme soient quicte de toute taille pour quinze souz que chascuns feus paerai chascun an à nos ou à nostre commandement le jour de la feste Saint Denis ou lendemain et entendons ce de ces qui hont les partaige devis, quar nos ne voulons pas que à ung feu se puisse mectre plusors maignies; ce est à entendre qui chacons party et devis paerai les quinze souz, jà soit ce que ils soient plusors à ung feu, ou ce non cilz qui ne paeront à tel jour devront l’amende dou deffaut, c’est assavoir sept souz.  2. Item, voulons que doiz ores en avant li amende de soixante et cinq souz soit ameindrié à trante et doux souz et demi et li amende de sept souz à trois souz et demi, fors que li amande de sept sous que l’en devroit por le deffaut dou paement dez quinze souz à payer, si comme il est dessus dit, en cel manière que les parchies demeurent en tel estat comme eles sont.  3. Et pour ceste franchise desus dite lidit home de Labergement qui s’entremectront soyer en la saison par eux ou par autruy, nos paeront une corvée chascun an, un jour au soir de noz prez que nos avons orendroit et le remenant qui demorera à soyer desdiz prez seraz soiez à noz despens, et tel manière toute voie que lidit homme feront et feneront le fein de noz preiz et ameneront à leurs despens en nostre grange. Ou tesmoing de laquel chouse nos havons mis nostre séaul en ces présentes lectres, en tesmoing de perpétuel vérité des chouses de sux dites. C’est fait et donné à Rouvre, en l’an de Nostre Seigneur mil dous cent quatre vinz cinq, ou mois de avril.